Pyynnöstä tutustua kaikkiin asiakirjoihin, jotka sisältyvät EY 226 artiklaan perustuvan jäsenyysvelvoitteiden noudattamatta jättämistä koskevan menettelyn asiakirja-aineistoon sen oikeudenkäyntiä edeltävässä vaiheessa, on aluksi todettava, että jäsenyysvelvoitteiden noudattamatta jättämistä koskeva menettely katsotaan tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin annetun asetuksen N:o 1367/2006 6 artiklan 1 kohdan ensimmäisessä virkkeessä sellaiseksi menettelyksi, jolla on sellaisenaan piirteitä, jotka estävät täyden avoimuuden tällä alalla, ja jolla on vastaavasti erityinen asema oikeutta tutustua asiakirjoihin koskevassa järjestelmässä. Unionin oikeudessa, erityisesti EY 226 artiklassa, ei nimittäin säädetä yksityisen oikeudesta tutustua asiakirja-aineistoon, vaikka menettely olisi aloitettu sen kantelun johdosta. Lisäksi kantelijalla ei ole jäsenyysvelvoitteiden noudattamatta jättämistä koskevassa menettelyssä oikeutta vaatia komissiota ottamaan kantaa tietyllä tavalla tai riitauttaa komission päätöstä olla aloittamatta jäsenyysvelvoitteiden noudattamatta jättämistä koskevaa menettelyä jotakin jäsenvaltiota vastaan.

Lisäksi oikeudenkäyntiä edeltävän menettelyn tarkoituksena on antaa asianomaiselle jäsenvaltiolle yhtäältä tilaisuus täyttää unionin oikeuden mukaiset velvoitteensa ja toisaalta tilaisuus puolustautua asianmukaisesti komission esittämiä väitteitä vastaan. Jäsenyysvelvoitteiden noudattamatta jättämistä koskevaan menettelyyn liittyvien asiakirjojen sisällön ilmaiseminen sen oikeudenkäyntiä edeltävässä vaiheessa voisi lisäksi muuttaa tällaisen menettelyn luonnetta ja kulkua, kun otetaan huomioon, että tässä tilanteessa voisi osoittautua vielä vaikeammaksi aloittaa neuvottelumenettely ja saada komission ja kyseisen jäsenvaltion välillä aikaan sovinto, jolla väitetty jäsenyysvelvoitteiden noudattamatta jättäminen lopetetaan, jotta unionin oikeutta noudatettaisiin ja asian saattaminen tuomioistuimeen vältettäisiin.

Lopuksi oikeudenkäyntiä edeltävässä vaiheessa olevaan jäsenyysvelvoitteiden noudattamatta jättämistä koskevaan menettelyyn liittyvät asiakirjat ovat edellä mainitun yleisen olettaman soveltamisen kannalta yksi asiakirjojen luokka.

Näin ollen voidaan olettaa, että tiedon antaminen tällaisten asiakirjojen sisällöstä voi muuttaa jäsenyysvelvoitteiden noudattamatta jättämistä koskevan menettelyn luonnetta sekä kulkua ja että näin ollen tiedon antaminen tästä sisällöstä vahingoittaa lähtökohtaisesti tutkintatoimien tarkoitusten suojaa Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklan 2 kohdan kolmannessa luetelmakohdassa tarkoitetulla tavalla. Tämä yleinen olettama ei kuitenkaan estä mahdollisuutta osoittaa, että tietty asiakirja, jonka sisältämien tietojen ilmaisemista on pyydetty, ei kuulu mainitun olettaman alaan tai että olemassa on asetuksen N:o 1049/2001 4 artiklan 2 kohdan viimeisessä lauseessa tarkoitettu ylivoimainen yleinen etu, joka oikeuttaa tiedon antamisen kyseisen asiakirjan sisällöstä.

(ks. 55, 59, 60 ja 62–66 kohta)